text:
439/2012. (XII. 29.) Korm. rendelete a hulladékgazdálkodási tevékenységek nyilvántartásba vételéről, valamint hatósági engedélyezéséről.
A Kormány a hulladékról szóló 2012. évi CLXXXV. törvény 88. § (1) bekezdés 4. pontjában, valamint a környezet védelmének
általános szabályairól szóló 1995. évi LIII. törvény 110. § (7) bekezdés 34. pontjában kapott felhatalmazás alapján, az Alaptörvény
15. cikk (1) bekezdésében meghatározott feladatkörében eljárva a következőket rendeli el:
1. A rendelet hatálya 1. § (1) A rendelet hatálya a hulladékgazdálkodási tevékenységek nyilvántartásba vételével, valamint engedélyezésével
kapcsolatos hatósági tevékenységekre és eljárásokra terjed ki. (2) A rendelet szabályait a hulladékgazdálkodási tevékenységet végző gazdálkodó szervezetekre, valamint
a közszolgáltatókra vonatkozó hatósági tevékenységekre és eljárásokra kell alkalmazni.
2. A közvetítő és a kereskedő nyilvántartásba vételére vonatkozó szabályok
2. § (1) A közvetítőnek és a kereskedőnek a nyilvántartásba vétel iránti kérelmet a tevékenységének megkezdése előtt
a környezetvédelmi hatósághoz kell benyújtania. (2) A közvetítő, a kereskedő a nyilvántartásba vétel iránti kérelmet az 1. melléklet szerinti formanyomtatvány kitöltésével
terjeszti elő. A formanyomtatványt és az elektronikus űrlapot a környezetvédelmi hatóság a honlapján,
a környezetvédelemért felelős miniszter a kormányzati portálon közzéteszi.
3. § (1) A kérelmező a 2. § (2) bekezdése szerint előterjesztett kérelméhez a következőket mellékeli:
a) a rendelkezésére álló pénzügyi eszközök vagy azok garanciáinak meglétére vonatkozó igazolást;
b) a nyilvántartásba vétel iránti kérelem benyújtásra vonatkozó meghatalmazást (ha a formanyomtatvány aláírója
nem a kérelmező törvényes képviselője); c) a kérelmező megbízójával kötött megbízási szerződés másolatát, akinek vagy amelynek nevében eljárva kíván
közvetítői vagy kereskedelmi tevékenységet végezni; d) a korábbi hulladékgazdálkodási tevékenységéről szóló, 11. § szerinti nyilatkozatot, valamint
e) az állami adó- és vámhatóság 30 napnál nem régebbi igazolásának másolatát arra vonatkozóan, hogy
a kérelmezőnek az állami adó- és vámhatóságnál lejárt köztartozása nincs, vagy igazolás hiányában nyilatkozatot
arról, hogy a kérelmező a köztartozásmentes adózói adatbázisban szerepel.
(2) Ha a kérelmező által benyújtott kérelem nem felel meg a hulladékról szóló 2012. évi CLXXXV. törvényben
(a továbbiakban: Ht.) foglaltaknak, vagy a kérelmező a hiánypótlásra vonatkozó kötelezettségét a hiánypótlásra előírt
határidőn belül nem teljesíti, a környezetvédelmi hatóság a nyilvántartásba vételt megtagadja.
4. § (1) A nyilvántartásba vételről vagy a kérelem elutasításáról szóló döntését a környezetvédelmi hatóság 8 napon belül
közli. (2) A közvetítő, a kereskedő a hulladékgazdálkodási tevékenységét a nyilvántartásba vételt követően kezdheti meg.
(3) A környezetvédelmi hatóság a nyilvántartásba vett közvetítőről, kereskedőről a Hulladékgazdálkodási Információs
Rendszerben (HIR) nyilvántartást vezet. A nyilvántartás a benne foglalt adatokat naprakészen és közhitelesen
tartalmazza. 5. § (1) A közvetítő, a kereskedő a nyilvántartásba vételt követően az adataiban bekövetkezett változást – a változás
bekövetkeztétől számított 15 napon belül – a környezetvédelmi hatóságnak bejelenti. A bejelentés alapján a változást
a környezetvédelmi hatóság a nyilvántartásban a bejelentés beérkezésétől számított 15 napon belül átvezeti.
(2) A közvetítő, a kereskedő tevékenysége folytatásának megszüntetését – a tevékenység megszüntetésének
bekövetkezésétől számított 15 napon belül – a környezetvédelmi hatóságnak be kell jelentenie. A bejelentés alapján
a környezetvédelmi hatóság a közvetítőt, kereskedőt a nyilvántartásból törli.
(3) Ha a közvetítő, a kereskedő a nyilvántartásba vett tevékenységét 5 évet követően is folytatni kívánja, a nyilvántartásba
vétel hatályának lejárta előtt legalább 30 nappal új nyilvántartásba vételre irányuló kérelmet kell benyújtania.
(4) Ha a környezetvédelmi hatóság tudomására jut, hogy a nyilvántartásba vett közvetítő, kereskedő jogutód nélkül
megszűnt, a kereskedőt, a közvetítőt a nyilvántartásból hivatalból törli.
(5) A közvetítőnek, a kereskedőnek az adataiban bekövetkezett változásokat, hulladékgazdálkodási tevékenységének
tervezett módosítását, valamint az e rendelet szerinti hulladékgazdálkodási tevékenységének megszüntetését az
1. melléklet szerinti formanyomtatvány útján kell bejelentenie. (6) A közvetítő, a kereskedő a korábban nyilvántartott hulladékgazdálkodási tevékenységéhez képest módosított
tevékenységét az új adatok nyilvántartásba vételét követően kezdheti meg.
3. A hulladék szállításának, közvetítésének és kereskedelmének engedélyezésére vonatkozó szabályok
6. § A szállítási, közvetítési, kereskedelmi tevékenység végzésére vonatkozó hulladékgazdálkodási engedély iránti
kérelmet a környezetvédelmi hatósághoz kell benyújtani. E tevékenységek végzésére vonatkozó
hulladékgazdálkodási engedély együttesen is kérelmezhető. 7. § (1) A szállítási, közvetítési, kereskedelmi tevékenység végzésére vonatkozó hulladékgazdálkodási engedély iránti
kérelemnek a következőket kell tartalmaznia: a) a kérelmező nevét, székhelyét és telephelyét, valamint statisztikai azonosító adatait: környezetvédelmi ügyfél
jelét (a továbbiakban: KÜJ-azonosító), környezetvédelmi területi jelét (a továbbiakban: KTJ-azonosító),
KSH-statisztikai számjelét, cégjegyzékszámát, adószámát; b) a tervezett hulladékgazdálkodási tevékenység megnevezését, és annak részletes leírását;
c) a szállításba, közvetítésbe, kereskedelembe bevonni kívánt hulladék fajtáját, típusát, jellegét, mennyiségét
(tonnában kifejezve); d) a tervezett hulladékgazdálkodási tevékenységgel érintett terület megnevezését;
e) a hulladékgazdálkodási engedélyt kérelmező rendelkezésére álló pénzügyi eszközök vagy azok garanciáinak
meglétére vonatkozó igazolást; f) a hulladék szállításához, közvetítéséhez, kereskedelméhez szükséges személyi, tárgyi és közegészségügyi
feltételeket, az alkalmazni kívánt technológiát, továbbá az eszközök, a berendezések és a járművek műszaki és
környezetvédelmi jellemzőit, azok állapotát, minőségét és felszereltségét igazoló dokumentumokat; ha
a kérelmező a szállításhoz, közvetítéshez, kereskedelemhez használni kívánt eszközöket, berendezéseket,
járműveket bérli vagy lízingeli, akkor e jogviszonyt igazoló dokumentumok másolatát;
g) a tervezett tevékenységgel érintett telephely címét (ideértve a szállítójárművek tárolási, tisztítási és karbantartási
helyét), helyrajzi számát, műszaki és környezetvédelmi jellemzőit, állapotát, minőségét, felszereltségét,
kapacitását (megjelölve az üzemi gyűjtőhely gyűjtési, tárolási kapacitását), a jogerős építésügyi hatósági
engedély, telepengedély másolatát; h) a környezetbiztonságra, az esetlegesen bekövetkező káresemény (havária) elhárítására vonatkozó tervet;
i) a környezetvédelmi biztosítás megkötésének tényét igazoló dokumentumot;
j) ha a környezetvédelmi megbízott alkalmazásának feltételéhez kötött környezethasználatok meghatározásáról
szóló kormányrendelet környezetvédelmi megbízott alkalmazását írja elő, akkor annak igazolását;
k) szállítási tevékenység engedélyezése esetén a szállítási műveleteket közvetlenül irányító vezető legalább
középfokú környezetvédelmi szakirányú végzettségét vagy környezetvédelmi megbízotti foglalkoztatását
igazoló dokumentum másolatát; l) szállítási tevékenység engedélyezése esetén a közlekedési hatóság által kiadott engedély számát és tárgyát,
ha azt a díj ellenében végzett közúti árutovábbítási, a saját számlás áruszállítási, valamint az autóbusszal díj
ellenében végzett személyszállítási és a saját számlás személyszállítási tevékenységről, továbbá az ezekkel
összefüggő jogszabályok módosításáról szóló kormányrendelet előírja; m) közvetítési, kereskedelmi tevékenység végzésére vonatkozó hulladékgazdálkodási engedély iránti kérelem
esetén a közvetítési, a kereskedelmi műveleteket közvetlenül irányító vezetőnek legalább középfokú
környezetvédelmi szakirányú végzettségét vagy környezetvédelmi megbízotti foglalkoztatását igazoló
dokumentum másolatát; n) a kérelmező korábbi hulladékgazdálkodási tevékenységéről szóló, 11. § szerinti nyilatkozatot, valamint
o) az állami adó- és vámhatóság 30 napnál nem régebbi igazolásának másolatát arra vonatkozóan, hogy
a kérelmezőnek az állami adó- és vámhatóságnál lejárt köztartozása nincs, vagy igazolás hiányában nyilatkozatot
arról, hogy a kérelmező a köztartozásmentes adózói adatbázisban szerepel.
(2) Ha az (1) bekezdésben előírt feltételeknek, valamint a Ht.-ben foglaltaknak a kérelem megfelel, a környezetvédelmi
hatóság a kérelmező részére a hulladékgazdálkodási engedélyt kiadja, amely a Ht.-ben meghatározottakon
túlmenően a következőket tartalmazza: a) a tevékenység végzése során alkalmazott műveletek megnevezését, valamint
b) a tevékenység végzéséhez szükséges egyedi feltételeket, előírásokat.
(3) A hulladékgazdálkodási engedély jogerőre emelkedését követően a környezetvédelmi hatóság az engedélyes adatait
felveszi a közvetítők, kereskedők nyilvántartásába. 4. A kezelés engedélyezésére vonatkozó szabályok
8. § A kezelési tevékenység végzésére vonatkozó hulladékgazdálkodási engedély iránti kérelmet a környezetvédelmi
hatósághoz kell benyújtani. 9. § (1) A kezelési műveletek végzésére vonatkozó hulladékgazdálkodási engedély iránti kérelemnek az alábbiakat kell
tartalmaznia: a) az engedélyt kérelmező nevét, székhelyét, telephelyét, valamint statisztikai azonosító adatait (KÜJ-, KTJ-azonosító
kódját és KSH-statisztikai számjelét, cégjegyzékszámát, adószámát); b) a tervezett hulladékgazdálkodási tevékenység és kezelési művelet megnevezését, a kezelési műveletnél
alkalmazandó módszerek, technológia részletes leírását; c) a hulladék fajtáját, típusát, jellegét, az 1 év alatt kezelni kívánt hulladék mennyiségét (tonnában kifejezve),
összetételét; d) a tervezett kezelési művelettel érintett terület megnevezését;
e) a kezelési művelet elvégzéséhez szükséges személyi, tárgyi és közegészségügyi feltételeket, az alkalmazni kívánt
technológiát, továbbá az eszközök, a berendezések és a járművek műszaki jellemzőit, azok állapotát, minőségét
és felszereltségét; f) a tervezett kezelési művelettel érintett hulladékgazdálkodási létesítmény, telephely címét, helyrajzi számát,
műszaki és környezetvédelmi jellemzőit, állapotát, minőségét, felszereltségét, kapacitását (megjelölve az üzemi
gyűjtőhely gyűjtési, tárolási kapacitását), a jogerős építésügyi hatósági engedély, a jogerős telepengedély
másolatát, a bejelentésről szóló igazolást, a jogerős használatbavételi vagy fennmaradási engedély másolatát, ha
a kérelmező a kezeléshez használni kívánt eszközöket, berendezéseket, járműveket bérli vagy lízingeli, akkor
e jogviszony igazolását; g) a kezelés technológiájával kapcsolatban:
ga) a kezelés során felhasználni kívánt segédanyagokat, biológiai kezelés esetében a kezelőtelepen képződő
csurgalékvíz összegyűjtésének és kezelésének módját, gb) a kezelés során képződött anyagok és hulladék mennyiségét, annak tervezett kezelési módját, további
felhasználási lehetőségeit, gc) a kezelés anyagmérlegét, gd) a kezelési folyamat szempontjából kritikus ellenőrzési pontokat,
ge) a kezelés technológiájának műszaki és környezetvédelmi jellemzőit;
h) a kezelési művelettel elérni kívánt környezetvédelmi és gazdasági célt; hasznosítás esetén az előállítani kívánt
anyag vagy termék előállításával, gyártásával vagy forgalomba hozatalával járó környezetvédelmi és gazdasági
előnyt, hasznot, továbbá a Ht. 9. § (1) bekezdésében meghatározottak szerint a hulladékstátusz megszűnésére
vonatkozó igazolást; i) a kezelési tevékenység végzéséhez szükséges, a kérelmező rendelkezésére álló pénzügyi eszközöket, azok
garanciáit, valamint a meglétükre vonatkozó igazolást; a céltartalék képzésére vonatkozó tervet,
a környezetvédelmi biztosítás megkötésének tényét igazoló dokumentumot; j) a környezetbiztonságra, az esetlegesen bekövetkező káresemény (havária) elhárítására vonatkozó tervet;
k) szükség esetén a monitoringra vonatkozó részletes tervet, a tevékenység felhagyására vonatkozó részletes tervet
(utógondozás); l) ha a környezetvédelmi megbízott alkalmazásának feltételéhez kötött környezethasználatok meghatározásáról
szóló kormányrendelet környezetvédelmi megbízott alkalmazását írja elő, akkor annak igazolását;
m) az állami adó- és vámhatóság 30 napnál nem régebbi igazolásának másolatát arra vonatkozóan, hogy
a kérelmezőnek az állami adó- és vámhatóságnál lejárt köztartozása nincs, vagy igazolás hiányában nyilatkozatot
arról, hogy a kérelmező a köztartozásmentes adózói adatbázisban szerepel;
n) a kérelmező korábbi hulladékgazdálkodási tevékenységéről szóló, 11. § szerinti nyilatkozatot, valamint
o) nyilatkozatot arról, hogy az engedély kérelmezője figyelembe vette-e a foglalkoztatás elősegítéséről és
a munkanélküliek ellátásáról szóló törvényben foglaltak szerint a munkaerőpiacon hátrányos helyzetben lévő
álláskereső alkalmazásának lehetőségét. (2) A kezelési műveletek végzésére vonatkozó hulladékgazdálkodási engedély a Ht.-ben meghatározottak mellett az
alábbiakat tartalmazza: a) az érintett hulladékgazdálkodási létesítmények körét, valamint az üzemeltetés feltételeit;
b) a hulladékkezelő létesítményben a kezelési művelettel érintett éves hulladékmennyiséget (tonnában kifejezve),
valamint a telephelyen egyidejűleg gyűjthető, tárolható hulladékmennyiséget (tonnában kifejezve);
c) az engedélyezett hulladékkezelési technológia műszaki és környezetvédelmi jellemzőit;
d) a felhasználásra kerülő segédanyagokat, a kezelés során képződött anyag, hulladék megnevezését, kezelésének
módját; e) a kezelési művelettel érintett hulladékgazdálkodási létesítményre, telephelyre vonatkozó műszaki és
környezetvédelmi követelményeket, a monitoringra, próbaüzemre vonatkozó előírásokat; f) a telephelyen folytatott kezelési tevékenység felhagyásának, a hulladékkezelő létesítmény utógondozásának
részletes feltételeit, a monitoringot és az ellenőrzési műveleteket is ideértve;
g) a kezelési művelet ellátásához szükséges pénzügyi eszközöket, személyi feltételeket, valamint
h) a hibás működés és a káresemény (havária) esetére vonatkozó előírásokat.
(3) Ha az (1) bekezdés g) pontjában meghatározottak értékelése során a hasznosítási technológia kisebb
környezetterhelése, hatékonyabb anyag- és energiafelhasználása a rendelkezésre álló hulladékártalmatlanítási
megoldásokhoz viszonyítva nem igazolható, hasznosításra vonatkozó hulladékgazdálkodási engedély nem adható.
10. § A hulladékgazdálkodási tevékenység végzésére irányuló hulladékgazdálkodási engedély iránti kérelmet a kérelmező
szakirányú végzettséggel rendelkező alkalmazottja, vagy a környezetvédelmi, természetvédelmi, vízgazdálkodási és
tájvédelmi szakértői tevékenységről szóló kormányrendelet alapján a hulladékgazdálkodás részterületen szakértői
jogosultsággal rendelkező szakértő készítheti el. 5. Nyilatkozat a korábbi hulladékgazdálkodási tevékenységről
11. § A nyilvántartásba vétel, a hulladékgazdálkodási engedély, valamint a hulladékgazdálkodási közszolgáltatási engedély
kérelmezője és a kérelmező gazdálkodó szervezet vagy közszolgáltató vezető tisztségviselője a korábbi
hulladékgazdálkodási tevékenységével kapcsolatban az alábbiakról nyilatkozik: a) büntetőjogi felelősségét a bíróság a Büntető Törvénykönyvről szóló törvényben meghatározott
környezetkárosítás, természetkárosítás vagy hulladékgazdálkodás rendjének megsértése bűncselekmény elkövetése miatt jogerősen megállapította-e,
b) hulladékgazdálkodási tevékenység folytatását kizáró foglalkozástól eltiltás hatálya alatt áll-e,
c) a környezet védelmének általános szabályairól szóló törvény szerinti kármentesítési kötelezettségét jogerősen
megállapították-e, és a teljesítésre megállapított határidő lejártáig kötelezettségét teljesítette-e;
d) bármilyen, általa vagy olyan gazdasági társaság által folytatott korábbi tevékenysége, amelynek vezető
tisztségviselője volt, eredményezte-e azt, hogy a felszámolást követően hátrahagyott hulladék kezeléséről
költségvetési forrásból az államnak, a megyei vagy a települési önkormányzatnak kellett gondoskodnia.
6. A hulladékgazdálkodási közszolgáltatás engedélyezésére vonatkozó szabályok 12. § A hulladékgazdálkodási közszolgáltatási tevékenység végzésére vonatkozó engedély iránti kérelmet
a környezetvédelmi hatóságnál kell előterjeszteni. 13. § (1) A hulladékgazdálkodási közszolgáltatási engedély iránti kérelemnek a következőket kell tartalmaznia:
a) az engedélyt kérelmező hulladékgazdálkodási engedélyének számát, b) az engedélyt kérelmező cégjegyzékszámát, adószámát,
c) a hulladékgazdálkodási közszolgáltatás körébe tartozó hulladék fajtáját, típusát, jellegét, mennyiségét (tonnában
kifejezve), összetételét, d) a közszolgáltatói hulladékgazdálkodási tervet, e) a közszolgáltatással érintett terület megnevezését, kiterjedését, valamint
f) nyilatkozatát arról, hogy a Ht. 61. § (4) bekezdésében meghatározott esetben a közterületen elhagyott,
jogellenesen elhelyezett hulladék elszállítását és kezelését vállalja. (2) A hulladékgazdálkodási közszolgáltatási engedéllyel kapcsolatos engedélyezési eljárás ügyintézési határidejét az
eljáró közigazgatási szerv vezetője nem hosszabbíthatja meg. (3) A hulladékgazdálkodási közszolgáltatási engedélynek a Ht.-ben meghatározottak mellett a hulladékgazdálkodási
közszolgáltatás körébe tartozó hulladék fajtáját, típusát, jellegét, mennyiségét, összetételét kell tartalmaznia.
7. Az engedélyezésre vonatkozó közös szabályok 14. § (1) Ha a hulladékgazdálkodási engedély vagy a hulladékgazdálkodási közszolgáltatási engedély (a továbbiakban együtt:
engedély) jogosultjának – a hulladékgazdálkodási tevékenységét nem érintő – adataiban az engedélyben
meghatározottakhoz képest változás következik be, az engedély jogosultja a változást – annak bekövetkezésétől
számított 15 napon belül – a felügyelőségnek bejelenti. A bejelentés alapján a környezetvédelmi hatóság az engedélyt
30 napon belül módosítja. (2) Az engedély jogosultja a hulladékgazdálkodási tevékenység folytatásának megszüntetését, befejezését
– a megszüntetést, befejezést megelőzően legalább 30 nappal – a környezetvédelmi hatóságnak bejelenti.
(3) A környezetvédelmi hatóság az engedélyt akkor adja meg, ha a kérelem a tartalmi követelményeknek megfelel, és
megállapítható, hogy a kérelemben meghatározott tevékenység a környezetet nem veszélyeztető módon végezhető.
(4) A környezetvédelmi hatóság az engedély iránti kérelmet elutasítja, ha a kérelem alapján az állapítható meg, hogy
a kérelemben meghatározott tevékenység személyi vagy tárgyi feltételei nem biztosítottak, a kérelem a tartalmi
követelményeknek nem felel meg. (5) Ha az engedély jogosultja az engedélyezett tevékenységét az engedély időbeli hatályának lejártát követően is
folytatni kívánja, akkor az időbeli hatály lejárta előtt legalább 60 nappal új engedély iránti kérelmet kell benyújtania.
15. § (1) A környezetvédelmi hatóság az engedélyt hivatalból visszavonhatja, ha
a) az engedély jogosultja nem tesz eleget a hulladékkal kapcsolatos nyilvántartási és adatszolgáltatási
kötelezettségekről szóló kormányrendeletben meghatározott kötelezettségének, b) megállapítja, hogy az engedélyt kérelmező a kérelemben valótlan adatokat szerepeltetett és az engedély
kiadását ez érdemben befolyásolta, c) az engedély jogosultja a tevékenységét az engedélyben foglaltaktól eltérő módon gyakorolja, vagy
d) az engedély jogosultja a hatósági ellenőrzést akadályozza.
(2) A környezetvédelmi hatóság az engedélyt hivatalból visszavonja, ha
a) az engedély megadásához előírt feltételek már nem állnak fenn,
b) az engedély jogosultja az engedélyezett hulladékgazdálkodási tevékenységgel felhagy, azt megszünteti,
valamint c) a hulladékgazdálkodási tevékenység folytatása a környezet veszélyeztetésével, szennyezésével, károsításával jár.
(3) A környezetvédelmi hatóság az engedély visszavonása esetén határozatában meghatározza a tevékenység
felhagyására, valamint szükség esetén a monitoringra, utógondozásra vonatkozó követelményeket.
9. Záró rendelkezések 16. § (1) Ez a rendelet 2013. január 1-jén lép hatályba.
(2) E rendelet rendelkezéseit a hatálybalépés után indult ügyekben és a megismételt eljárásokban kell alkalmazni.
Orbán Viktor s. k.,
miniszterelnök


type: legislation

jurisdiction: Hungary

text:
53/2015. (IX. 24.) BM rendelete az egységes elektronikuskártya-kibocsátási keretrendszerről szóló 2014. LXXXIII. törvény végrehajtásához szükséges kapcsolódási, műszaki, technológiai, biztonsági előírásokról, követelményekről és a hitelesítési rendről.
Az egységes elektronikuskártya-kibocsátási keretrendszerről szóló 2014. évi LXXXIII.  törvény 21. § (2) bekezdés a)–c) pontjában
kapott felhatalmazás alapján, a  Kormány tagjainak feladat- és hatásköréről szóló 152/2014. (VI. 6.) Korm. rendelet 21.  §
5. pontjában meghatározott feladatkörömben eljárva a következőket rendelem el:
I. FEJEZET
ÁLTALÁNOS RENDELKEZÉSEK 1. Értelmező rendelkezések 1. § E rendelet alkalmazásában:
 1. feljogosított adatfelvételező: a  kártyakibocsátó által megbízott szervezet, amely a  kártya igénylésével,
letiltásával, pótlásával, cseréjével, az  egységes elektronikuskártya-kibocsátási keretrendszerről szóló
2014.  évi LXXXIII.  törvény (a  továbbiakban: Nektv.) 4.  § (4)  bekezdése szerinti korlátozással, az  érvényesség
meghosszabbításával kapcsolatos kérelmekkel, illetve a  marketinggel és a  kommunikációval kapcsolatos
feladatokat látja el,
2. feljogosított kártyakibocsátó: a Nektv. 1. § (4) bekezdés b) pontja szerinti kártyakibocsátó,
 3. független ellenőrző személyzet: a  megszemélyesítő belső szervezeti rendjében függetlenített, a  működési
rendben meghatározott képzettséggel rendelkező munkavállalókból álló egysége vagy munkavállalója,
amely az ellenőrzési tevékenységet tárgyszerűen, az összeférhetetlenségi szabályok betartásával és befolyásmentesen, a megszemélyesítő szervezettől elvárható gondossággal és szakszerűséggel látja el,
4. informatikai eszköz: az  egységes elektronikuskártya-kibocsátási keretrendszer (a  továbbiakban: NEK)
működéséhez szükséges, az államháztartás számviteléről szóló rendelet szerinti informatikai eszköz,
5. kártya elektronikus egyedi azonosítója: nemzetközi szabvány szerint felépített elektronikus azonosító, mely
a kártya sorszámából és a kártyakibocsátó egyedi azonosítójából, valamint nemzetközi azonosító kódokból
tevődik össze, melynek a technikai részleteit az 1. melléklet tartalmazza,
6. kártyaelfogadó terminál: a  kártyaadat elektronikus hordozására képes eszközt olvasni és a  kártyaadatokat
feldolgozni képes hardver-szoftver eszköz,
7. kártyatest: adat elektronikus hordozására képes eszközt tartalmazó, meghatározott szabványú, több rétegű
műanyag kártya,
8. kijelölt kártyakibocsátó: a Nektv. 1. § (4) bekezdés a) pontja szerinti kártyakibocsátó,
 9. megszemélyesítő: az  a  megszemélyesítést végző szervezet, amely a  működési rendben foglalt műszaki,
technológiai, informatikai és biztonsági feltételekkel rendelkezik,
10. működési rend: a működtető által meghatározott tartalmú dokumentum, amely a NEK megfelelő működése
érdekében e  rendelet alapján határozza meg a  kártya előállításának, kibocsátásának, elfogadásának,
megszemélyesítésének technikai kereteit és minimum biztonsági jellemzőit,
11. NEK biztonságos működését súlyosan veszélyeztető esemény: olyan biztonsági esemény, amelynek
bekövetkezése esetén az  állami működés szempontjából kritikus adat bizalmassága, sértetlensége vagy
rendelkezésre állása sérülhet, emberi életek kerülhetnek közvetlen veszélybe, személyi sérülések nagy
számban következhetnek be, súlyos bizalomvesztés következhet be az állammal, vagy az érintett szervezettel
szemben, alapvető emberi, vagy a társadalom működése szempontjából kiemelt jogok sérülhetnek,
12. szolgáltatási szabályzat: a  kártyakibocsátó, a  megszemélyesítő és a  kártyaelfogadó által e  rendelet alapján
kibocsátott, a működési rendben foglaltak szerint elkészített és a működtető által jóváhagyott dokumentum,
amely tartalmazza a külső felek felé meghatározott elvárások teljesítésének leírását.
2. § (1) E rendelet hatálya nem terjed ki a nemzetbiztonsági szolgálatokról szóló törvény hatálya alá tartozó szervekre.
 (2) Az (1) bekezdés szerinti szervek az e rendeletben szabályozott kérdésekre vonatkozóan kétoldalú együttműködési
megállapodást kötnek a működtetővel. 2. A NEK kapcsolódás szükséges dokumentumai
3. § (1) A működtető működési rendet bocsát ki.
 (2) A kártyakibocsátó, a kártyaelfogadó és a megszemélyesítő a szolgáltatási szabályzatát a működési rendben foglaltak
alapján készíti el.
 (3) A működési rend és a szolgáltatási szabályzat nyilvános dokumentum.
 (4) A működtető a működési rendet és az adatvédelmi szabályzatot, a szolgáltatási szabályzat kibocsátója a működtető
által jóváhagyott szolgáltatási szabályzatot a honlapján közzéteszi. 4. § (1) A megszemélyesítő a szolgáltatási szabályzat tervezetét a minősítési eljárás iránti kérelem mellékleteként megküldi
a működtető részére.
(2) A  működtető a  szolgáltatási szabályzatot a  minősítési eljárás befejezését megelőzően, de legkésőbb az  átvételtől
számított 30 napon belül jóváhagyja, ha az megfelel a működési rendben foglaltaknak.
5. § (1) A kijelölt kártyakibocsátó a szolgáltatási szabályzat tervezetét a Nektv. 13. § (1) bekezdés a) pontja szerinti szerződés
megkötését megelőzően megküldi a működtető részére.
(2) A működtető a szolgáltatási szabályzatot jóváhagyja, ha az megfelel a működési rendben foglaltaknak.
 (3) A működtető az (1) bekezdés szerinti szerződést csak a szolgáltatási szabályzat jóváhagyását követően kötheti meg
a kártyakibocsátóval. 6. § (1) A  feljogosított kártyakibocsátó a  szolgáltatási szabályzat tervezetét a  NEK-hez feljogosított kártyakibocsátóként
történő csatlakozáshoz szükséges, a működtetőhöz beterjesztett írásbeli kérelem (a továbbiakban: kártyakibocsátási
kérelem) mellékleteként megküldi a működtető részére.
(2) A működtető a szolgáltatási szabályzatot a hatósági szerződés megkötését megelőzően jóváhagyja, ha az megfelel
a működési rendben foglaltaknak.
7. § (1) A  kártyaelfogadó szolgáltatási szabályzatát a  működtető az  átvételtől számított 30 napon belül jóváhagyja, ha
az megfelel a működési rendben foglaltaknak.
(2) A kártyaelfogadó a jóváhagyott szolgáltatási szabályzatát – kérésre – megküldi a kártyakibocsátónak.
8. § (1) A  jogi környezet megváltozása esetén a  működési rendet a  működtető haladéktalanul felülvizsgálja és szükség
esetén módosítja.
(2) A  működtető a  módosított működési rendet a  honlapján közzéteszi, és erről elektronikusan értesíti
a megszemélyesítőket és a kártyakibocsátókat.
9. § (1) A megszemélyesítő és a kártyakibocsátó a 8. § (2) bekezdése szerinti értesítést követő 15 napon belül a módosított
működési rend alapján felülvizsgálja és szükség esetén módosítja a szolgáltatási szabályzatát, amelyet jóváhagyásra
megküld a működtetőnek.
(2) A működtető
a) a megszemélyesítő szolgáltatási szabályzatát a beérkezést követő 30 napon belül,
b) a kártyakibocsátó szolgáltatási szabályzatát a beérkezést követő 45 napon belül
jóváhagyja, amennyiben az megfelel működési rendben foglaltaknak.
(3) A jóváhagyott szolgáltatási szabályzatot a megszemélyesítő és a kártyakibocsátó a honlapján közzéteszi, és erről
a) a megszemélyesítő a kártyakibocsátókat,
b) a kártyakibocsátó az érintett megszemélyesítőket és kártyaelfogadókat
haladéktalanul elektronikusan értesíti.
10. § (1) A kártyaelfogadó a 9. § (3) bekezdés b) pontja szerinti értesítést követő 15 napon belül a jogszabályok, a módosított
működési rend és kártyakibocsátói szolgáltatási szabályzat alapján, szükség esetén módosítja a  szolgáltatási
szabályzatát és azt jóváhagyásra megküldi a működtetőnek.
(2) A  működtető a  szolgáltatási szabályzatot a  beérkezését követő 30 napon belül jóváhagyja, ha az  megfelel
a működési rendben foglaltaknak.
(3) A  módosított szolgáltatási szabályzatot a  kártyaelfogadó a  honlapján közzéteszi, és erről haladéktalanul
elektronikusan értesíti az érintett kártyakibocsátókat.
11. § A működési rendet és a  szolgáltatási szabályzatot a  dokumentum kibocsátója a  8–10.  §-ban foglaltaknak
megfelelően – a jogi környezet megváltozásának hiányában is – módosíthatja.
12. § A működési rend elfogadásáig és a  szolgáltatási szabályzat módosításának jóváhagyásáig a  dokumentum
kibocsátója a hatályos dokumentum alapján végzi a tevékenységét.
13. § (1) Ha a  szolgáltatási szabályzat nem felel meg a  jogszabályoknak vagy a  működési rendnek, azt a  működtető
– az indokai közlésével együtt – megküldi a dokumentum készítőjének.
(2) A  szolgáltatási szabályzatot az  (1)  bekezdésben jelzett hiányosságok pótlását követően, de legkésőbb 15 napon
belül megküldi a dokumentum készítője a működtetőnek.
(3) Ha a  kártyakibocsátó, vagy a  megszemélyesítő hiánypótlást követően megküldött szolgáltatási szabályzata sem
felel meg a  jogszabályoknak vagy a  működési rendnek, úgy a  működtető a  dokumentum kibocsátójának NEK-kel
kapcsolatos tevékenységét felfüggesztheti. A felfüggesztés legfeljebb a szolgáltatási szabályzat elfogadásáig tarthat.
(4) Ha a  kártyaelfogadó szolgáltatási szabályzata a  hiánypótlást követően sem felel meg jogszabályoknak vagy
a működési rendnek, úgy a működtető erről a tényről haladéktalanul értesíti az érintett kártyakibocsátókat.
II. FEJEZET
A NEK-HEZ VALÓ KAPCSOLÓDÁS 3. Kártyafelhasználó
14. § (1) A  kártyafelhasználói regisztráció keretében a  kijelölt hatóság kérelemre a  polgárok személyi adatainak és
lakcímének nyilvántartásáról szóló törvény, és az annak végrehajtásáról rendelkező, a személyazonosító igazolvány
kiadásáról és nyilvántartásáról szóló Korm. rendelet szerinti egységes arcképmás- és aláírás-felvételezést folytat le.
(2) A  Nektv. 7.  § (3)  bekezdésében meghatározott adatokat – az  (1)  bekezdés szerinti felvételezést követő – 3 napon
belül elektronikus úton kell átadni.
15. § (1) A kártyafelhasználó – jogszabály eltérő rendelkezése hiányában – a kártya letiltása iránti kérelmét írásban nyújthatja
be a kártyakibocsátónál vagy a feljogosított adatfelvételezőnél.
(2) A kártyakibocsátó az (1) bekezdés szerinti kérelmet haladéktalanul rögzíti a Nektv. 19. §-a szerinti nyilvántartásban,
amiről a működtetőt elektronikusan értesíti.
(3) A  (2)  bekezdés szerinti értesítést követően a  kártyakibocsátó – jogszabály eltérő rendelkezése hiányában –
a kártyafelhasználó adatait az egyéb, a kártyával igazolt jogviszonyból eredő igények érvényesítését, vagy elévülését
követően a nyilvántartásából haladéktalanul törli, amiről értesíti a működtetőt.
16. § (1) A  kártyafelhasználó a  Nektv. 4.  § (4)  bekezdése szerinti korlátozás iránti kérelmét a  kártyakibocsátónál, illetve
a feljogosított adatfelvételezőnél írásban nyújthatja be.
(2) Az  (1)  bekezdés szerinti korlátozás feloldása iránti kérelmét a  kártyafelhasználó a  kártya érvényességi ideje alatt
a kártyakibocsátónál vagy a feljogosított adatfelvételezőnél írásban nyújthatja be.
(3) Az  (1) és a  (2)  bekezdésben foglalt kérelmekről a  kártyakibocsátó haladéktalanul elektronikus úton értesíti
a működtetőt, aki a NEK központi nyilvántartásában rögzíti a korlátozás és a benyújtás tényét.
17. § (1) A  kártyafelhasználó az  elsődleges kártya eltulajdonítása vagy elvesztése esetén az  elsődleges kártya pótlása, míg
az  elsődleges kártya megrongálódása esetén az  elsődleges kártya cseréje iránti kérelmét – az  érintett elsődleges
kártya megnevezése és a kérelem benyújtása indokának megjelölésével – írásban nyújthatja be az elsődleges kártya
kibocsátójánál vagy az általa feljogosított adatfelvételezőnél.
(2) Az  (1)  bekezdés szerinti kérelem beterjesztésekor a  kártyafelhasználónak nyilatkoznia kell, hogy kéri-e
az  eltulajdonított, elvesztett vagy megrongálódott elsődleges kártyához hozzárendelt összes másodlagos kártya
hozzárendelését az új elsődleges kártyához.
(3) Amennyiben a  kártyafelhasználó kérte az  összes másodlagos kártya hozzárendelését az  elsődleges kártyához,
az elsődleges kártya kibocsátója az (1) bekezdés szerinti kérelmet – a működtető mellett – haladéktalanul megküldi
az összes másodlagos kártya kibocsátójának.
(4) Az  elsődleges kártya megrongálódása esetén a  megrongálódott kártyát az  (1)  bekezdés szerinti kérelem
benyújtásakor az elsődleges kártya kibocsátójánál vagy az általa feljogosított adatfelvételezőnél le kell adni.
(5) Az  új kártyán megjelenített módon és elektronikusan szereplő adatok és a  kártya érvényességi ideje megegyezik
a pótolt, cserélt kártya adataival és érvényességi idejével.
18. § A kártyafelhasználó a  kártya érvényességének meghosszabbítása iránti kérelmét írásban nyújthatja be
a kártyakibocsátónál vagy a feljogosított adatfelvételezőnél, ha
a) a kártyán megjelenített módon és elektronikusan szereplő adataiban nem következett be változás a kártya
megszemélyesítése óta,
b) a kártya érvényességi ideje még nem járt le,
c) a kártyán megjelenített módon nincs feltüntetve a kártya érvényességére vonatkozó adat, és
d) a kártyafelhasználói regisztráció érvényességének lejártáig legalább 30 nap van hátra.
19. § (1) A kártyakibocsátó – jogszabály eltérő rendelkezése hiányában – a 15–18. § szerinti kérelmek elbírálásának rendjét
a szolgáltatási szabályzatában határozza meg.
(2) A kártyafelhasználó – jogszabály eltérő rendelkezése hiányában – a 15–18. § szerinti kérelmeket a kártyakibocsátó
döntése alapján elektronikus úton is benyújthatja.
20. § (1) A  Nektv. 1.  § (3)  bekezdés b)  pontja szerinti személyek esetében a  kártyafelhasználó halálának tényéről és
időpontjáról az  ezt igazoló okirat bemutatásával írásban tehető bejelentés a  működtetőnél, a  fővárosi és megyei
kormányhivatal járási (fővárosi kerületi) hivatalánál, a kormányablaknál, a kártyakibocsátónál és az erre feljogosított
adatfelvételezőnél.
(2) Ha az (1) bekezdés szerinti bejelentést a kártyakibocsátónál tették, úgy a kártyakibocsátó a működtető értesítését
megelőzően törli a kártyafelhasználó adatait a nyilvántartásából.
(3) A kártyakibocsátó a Nektv. 9. § (9) bekezdése szerinti értesítést követően a kártyafelhasználó adatait – jogszabály
eltérő rendelkezése hiányában – a nyilvántartásából haladéktalanul törli.
(4) A kártyakibocsátó a Nektv. 9. § (10) bekezdése szerinti értesítést követően a kártyafelhasználó adatait – jogszabály
eltérő rendelkezése hiányában – a nyilvántartásából haladéktalanul törli, amiről értesíti a működtetőt.
4. Megszemélyesítő 21. § Megszemélyesítő – jogszabály eltérő rendelkezése hiányában – az a szervezet lehet, amely
a) a működési rendben meghatározott műszaki, technológiai, informatikai és biztonsági követelmények
vizsgálatára irányuló minősítési eljáráson megfelelt és a  működtető az  általa kiállított tanúsítvánnyal
megszemélyesítőként nyilvántartásba vette,
b) a minősítési eljárás kezdő időpontját megelőző 2 évben nem állt felszámolási vagy csődeljárás alatt, és
c) független ellenőrző személyzetet biztosít.
22. § A kártyakibocsátó a  működési rendben szabályozott módon értesíti a  működtetőt a  megszemélyesítő adatairól
a kártyakibocsátóval megkötött valamennyi megszemélyesítői szerződés esetén.
23. § A kártya megszemélyesítési folyamatának leírását a  megszemélyesítő által elkészített, a  működtető által
jóváhagyott, egységes tartalmi elemekből felépülő megszemélyesítési szolgáltatási szabályzat tartalmazza.
24. § A minősítési eljárásban tanúsítványt kapott megszemélyesítő adatait a működtető a honlapján közzéteszi.
5. Kártyakibocsátó 25. § (1) A  kijelölt kártyakibocsátó a  kijelölő jogszabály hatálybalépését követő 60 napon belül írásban szerződést köt
a működtetővel.
(2) A  működtető a  szerződés megkötését követő 3 napon belül írásban és elektronikus úton is megküldi a  kijelölt
kártyakibocsátónak a 2. melléklet szerinti egyedi azonosítót.
(3) A  szerződés kötelező tartalmi elemeit a  szerződés tárgya szerinti ágazati jogszabály is meghatározhatja, amelytől
a felek nem térhetnek el.
(4) A szerződés – ágazati jogszabály eltérő rendelkezése hiányában – tartalmazza
a) a szerződés teljesítéséhez szükséges adatokat,
b) a díjfizetésre vonatkozó adatokat,
c) a felek közötti kapcsolattartás módját,
d) a tevékenység ellenőrzésének gyakoriságát és rendjét,
e) szerződésszegések esetén követendő eljárásokat,
f ) az elsődleges kártya arculati tervét a megjelenített adatokkal,
g) a kapcsolatok, megszemélyesítési folyamatok biztonsági elemeit és a biztonsági funkciók leírásait.
26. § (1) A  feljogosított kártyakibocsátóként történő csatlakozás céljából a  működtetőhöz beterjesztett írásbeli
kártyakibocsátási kérelem – a Nektv. 14. § (4) bekezdésében foglaltak mellett – tartalmazza
a) a kibocsátási cél rövid leírását,
b) gazdálkodó szervezet kérelmező esetén – ha azzal rendelkezik – a  hiteles cégkivonatot és aláírási
címpéldányt.
 (2) Az  (1)  bekezdés a)  pontja szerinti leírásnak alkalmasnak kell lennie a  kibocsátási célnak az  eljáró hatóság általi
megállapítására. 27. § A kibocsátási cél módosítása esetén ismételt kártyakibocsátási kérelmet kell beterjeszteni.
28. § A működtető a  kártyakibocsátási kérelmet és mellékleteit azok hiánytalan beérkezését követően – szakhatósági
állásfoglalás kiadása érdekében – haladéktalanul továbbítja az Alkotmányvédelmi Hivatalnak.
29. § A Nektv. 14. § (5) bekezdésében foglalt feltételek teljesülése esetén a működtető a kártyakibocsátást engedélyező
hatósági szerződést köt a kártyakibocsátási kérelmet előterjesztővel.
30. § (1) A hatósági szerződés – a Nektv. 14–15. §-ában és a közigazgatási hatósági eljárás és szolgáltatás általános szabályairól
szóló 2004. évi CXL. törvény (a továbbiakban: Ket.) 76. § (2a) bekezdésében foglaltak mellett – tartalmazza
a) a díjfizetésre vonatkozó adatokat, és
b) az elsődleges kártya arculati tervét a megjelenített adatokkal.
(2) A  működtető a  hatósági szerződés aláírását követő 3 napon belül írásban és elektronikus úton is megküldi
a feljogosított kártyakibocsátónak a 2. melléklet szerinti egyedi azonosítóját.
31. § (1) A  kártya igénylése céljából a  kártyakibocsátó az  elektronikus igénylés lehetőségét biztosítva – a  szolgáltatási
szabályzatában foglaltak szerint – elektronikus igénylési rendszert üzemeltethet, melyre a kártyaigénylés általános
szabályait kell megfelelően alkalmazni.
(2) A  kártyakibocsátó az  elektronikus igénylési rendszer üzemeltetése során a  kártyaigénylés általános szabályaitól
kizárólag a működési rendben foglaltak szerint térhet el.
32. § A kártyaigénylő lapot – a  kártyakibocsátó által erre szerződésben feljogosított – adatfelvételezőnél is be lehet
nyújtani.
33. § (1) A kártyakibocsátási folyamat részletes ismertetését a kártyakibocsátói szolgáltatási szabályzat tartalmazza.
 (2) A kártyakibocsátó a szolgáltatási szabályzatában határozza meg a jogosulatlan kártyafelhasználás eseteit, valamint
jogkövetkezményeit. 34. § A kijelölt kártyakibocsátó a  szerződés, a  feljogosított kártyakibocsátó a  hatósági szerződés megkötését követő
naptól veheti igénybe a NEK szolgáltatásait, és teljesíthet szolgáltatásokat a NEK-en keresztül.
6. Kártyaelfogadó 35. § (1) Kártyaelfogadó az  a  természetes személy, jogi személy vagy jogi személyiséggel nem rendelkező szervezet lehet,
akinek szolgáltatási szabályzatát a  működtető jóváhagyta, az  50–56.  §-ban meghatározott, a  kártyaelfogadóra
irányadó műszaki, technológiai követelményeknek megfelel, és
a) a működtetővel a kártya érvényességére, vagy
b) a  kártyakibocsátóval Nektv. 20.  § (3)  bekezdése alapján a  kibocsátási célt képező jogosultság vagy tény
fennállására, továbbá a kártyakibocsátóval vagy a működtetővel a kártya érvényességére
vonatkozó adatszolgáltatás érdekében szerződést köt.
 (2) A  működtető a  kártyaelfogadóval szerződést köt, és az  ebben foglaltak szerint a  kártyaelfogadó számára
időszakonként megismerhetővé teszi – a  kártyaelfogadónak az  érintett kártyakibocsátókkal kötött szerződései
alapján elfogadott – kártyáknak az  érvénytelenség tényére vonatkozó adatát a  kártya elektronikus egyedi
azonosítójához kapcsolva. A  szerződés megkötéséről a  működtető az  érintett kártyakibocsátót haladéktalanul
tájékoztatja.
(3) A kártyaelfogadó az (1) és a (2) bekezdés szerinti szerződéseit csak a szolgáltatási szabályzatának működtető általi
jóváhagyását követően kötheti meg.
36. § A kártyaelfogadó a  szolgáltatási szabályzatban meghatározott adatainak változásáról a  változást követő 3 napon
belül elektronikusan értesíti a működtetőt.
37. § A kártyaelfogadó a  35.  § (1) vagy (2)  bekezdésében meghatározott szerződések megkötését követően veheti
igénybe a NEK szolgáltatásait és teljesíthet szolgáltatásokat a NEK-en keresztül a kártyafelhasználó részére.
7. Ellenőrzés 38. § (1) A működtető a Nektv. 13. § (1) bekezdés a) pontja szerinti szerződés tárgyában érkezett beadvánnyal kapcsolatosan
a  kártyakibocsátónál a  jogszabályban, a  szerződésben, a  működési rendben és a  kártyakibocsátó szolgáltatási
szabályzatában foglaltakkal összefüggésben jogosult ellenőrzést lefolytatni.
(2) A  működtető a  Nektv. 13.  § (1)  bekezdés b)  pontja szerinti hatósági szerződés tárgyában érkezett beadvánnyal
kapcsolatosan a Ket. szerinti hatósági ellenőrzést jogosult lefolytatni.
(3) A  megszemélyesítő, valamint a  kártyaelfogadó NEK-kel kapcsolatos tevékenységét a  működtető a  működési
rendben és a szolgáltatási szabályzatban meghatározott módon jogosult ellenőrzi.
39. § (1) Ha a működtető az ellenőrzés során azt állapítja meg, hogy az ellenőrzés alá vont a  jogszabályban meghatározott
kötelezettségét megszegi, az érintett NEK-kel kapcsolatos tevékenységét azonnali hatállyal felfüggesztheti.
(2) Ha a  működtető az  ellenőrzés során azt állapítja meg, hogy az  ellenőrzés alá vont a  működési rendben, illetve
a  szolgáltatási szabályzatában meghatározott kötelezettségét megszegi, határidő tűzésével kötelezi az  érintettet
a hiányosság pótlására, egyidejűleg a NEK-kel kapcsolatos tevékenységét – a NEK biztonságos működését súlyosan
veszélyeztető esetben – azonnali hatállyal felfüggesztheti.
40. § A működtető a kártyaelfogadó terminál – működési rendben foglaltaknak megfelelő – biztonságos üzembe állítását,
védett fizikai és logikai környezetben történő üzemeltetését és használatát ellenőrizheti.
III. FEJEZET
A NEK MŰSZAKI, TECHNOLÓGIAI, BIZTONSÁGI ELŐÍRÁSAI
8. Általános szabályok 41. § (1) A  működtető, a  megszemélyesítő, a  kártyakibocsátó és a  kártyaelfogadó elektronikus kapcsolaton keresztül,
a  működési rendben meghatározott titkosítási protokollok alkalmazásával cserélhetnek adatokat. Az  adatok
cseréjében a  működési rendben meghatározottak szerinti egyedi azonosítóval ellátott, a  működtető által
azonosított és nyilvántartásba vett végponti informatikai hardver és szoftver eszközök vehetnek részt.
(2) A működtető, a megszemélyesítő, a kártyakibocsátó és a kártyaelfogadó számára a Közigazgatási Gyökér HitelesítésSzolgáltató alá rendelt szolgáltató által kibocsátott, PKI tanúsítvány-alapú (X.509) azonosítás kötelező.
(3) A  működtető központi hitelesített naplógyűjtő és elemző rendszert, valamint kriptográfiai algoritmus- és
kulcsmenedzsmentet működtet.
42. § Bármilyen jellegű informatikai, biztonsági esemény vagy nem rendeltetésszerű használat esetén a  működtető
a  41.  § (1)  bekezdésében meghatározott szervezeteknek a  NEK-hez csatlakoztatott, azzal együttműködő
informatikai eszközeit – az üzemeltető egyidejű értesítésével – ideiglenesen felfüggesztheti, és a működési rendben
meghatározottak szerinti vizsgálatot folytathat le.
9. A NEK kártyakibocsátókra vonatkozó műszaki, technológiai, biztonsági előírásai
43. § (1) A  működtető a  szolgáltatási szabályzat elfogadásával a  kártyakibocsátót nyilvántartásba veszi, és számára
kártyakibocsátói azonosító számot biztosít. A  kártyakibocsátói azonosító szám struktúráját a  2.  melléklet
tartalmazza.
(2) A  kártyakibocsátó a  kártyaelfogadóval a  35.  § (1)  bekezdés b)  pontja alapján megkötött szerződésben foglaltak
szerint a Nektv. 19. §-a szerinti nyilvántartásból a kártyaelfogadónál ellenőrzött kártya vonatkozásában érvényességi
státuszra és a kártyafelhasználóra, a kibocsátási célt képező jogosultságra vagy tényre vonatkozó adatot szolgáltat.
44. § (1) A  kártyakibocsátás során keletkező naplóadatokat a  kártyakibocsátó elektronikusan, zárt rendszerben, vagy
archiválás szolgáltató igénybevételével archiválja.
(2) Az archivált naplóadatokat a kártyakibocsátó 10 évig köteles megőrizni.
10. A NEK kártya műszaki tulajdonságai 45. § (1) A kártya elektronikus egyedi azonosítójának képzését az 1. melléklet tartalmazza.
 (2) A  kártya elektronikus egyedi azonosítója az  adat elektronikus hordozására képes eszközről a  működési rendben
meghatározott módon olvasható ki.
 (3) A működtető egy elektronikus egyedi azonosítót csak egy elsődleges kártyához képezhet.
46. § A kártya ISO/IEC 7810 szabvány szerint meghatározott méretben kerül kiállításra.
47. § (1) Az  adat elektronikus hordozására képes eszközzel szemben támasztott követelményeket a  3.  melléklet határozza
meg.
(2) Az  adat elektronikus hordozására képes eszköz működési rendnek való megfelelőségét a  gyártótól történő
beszállítás után a  működtető, vagy a  működési rendben előírtak szerint – a  működtetővel történő megállapodás
alapján – a megszemélyesítő ellenőrzi.
48. § (1) A kártya adat elektronikus hordozására képes eszköze tartalmazza az adat elektronikus hordozására képes eszköz
gyári azonosítóját, a  kártya típusát, elektronikus egyedi azonosítóját, a  kibocsátóra vonatkozó adatokat, valamint
a működési rendben meghatározott további adatokat.
(2) A kártya adat elektronikus hordozására képes eszköze – a működési rendben meghatározott módon – tartalmazza
a kártya hitelességére vonatkozó biztonsági adatokat.
(3) A  kártya arculati elemeit a  kártyakibocsátó a  szolgáltatási szabályzatának mellékletét képező, a  kártya műszaki
leírását tartalmazó dokumentumban határozza meg.
11. A kártyaelfogadóra irányadó műszaki, technológiai követelmények 49. § (1) A  kártyakibocsátóval kötött szerződés alapján a  kártyaelfogadó a  kártyakibocsátó szolgáltatási szabályzatában
foglaltak szerint, a kártya műszaki tulajdonságainak ismeretében kártyaelfogadó terminált alakít ki és működtet.
(2) A kártyaelfogadó a működési rendben meghatározott és a kártyával kompatibilis kártyaelfogadó terminállal végzi
a kártyaműveleteket.
50. § A kártyaelfogadás folyamatának részletes ismertetését a kártyaelfogadói szolgáltatási szabályzat tartalmazza.
51. § A kártyaelfogadónak minden NEK kártya elfogadóhelyén rendelkeznie kell a  Nektv. 20.  § (1)  bekezdése szerinti
érvényesség ellenőrzésére alkalmas eszközzel.
52. § (1) A  kártya érvényességének megállapítása a  kártyakibocsátó azonosítását követően, a  kártyakibocsátó szolgáltatási
szabályzatában foglaltak alapján, a  kártyatestre felvitt adatok és biztonsági elemek, valamint az  adat elektronikus
hordozására képes eszközön tárolt adatok és biztonsági funkciók kezelésével, valamint a kártya érvényességének és
kibocsátási jogosultság fennállásának ellenőrzésével valósul meg.
(2) A kártya érvényességének megállapítására vonatkozó részletes előírásokat a 4. melléklet tartalmazza.
53. § (1) A  működtető a  35.  § (1)  bekezdés a) vagy b)  pontja szerinti szerződés alapján a  NEK központi nyilvántartásából
a kártyaelfogadónál ellenőrzött kártya tekintetében az érvényességi státuszra vonatkozó adatot szolgáltat.
(2) A  kártyaelfogadó hálózati kapcsolaton keresztül elektronikusan kérheti – a  35.  § (1)  bekezdés a) vagy b)  pontja
szerinti szerződés megkötését követően, az abban foglaltak szerint – a kártya érvényességi státuszát a működtetőtől.
(3) A működtető a kérelmet a hálózati kapcsolaton keresztül visszautasíthatja, ha az nem teljes, illetve a nyilvántartása
szerint hibás.
54. § (1) A  kártyaelfogadó hálózati kapcsolaton keresztül elektronikusan kérheti – a  35.  § (1)  bekezdés b)  pontja szerinti
szerződés megkötését követően, az  abban foglaltak szerint – a  kártya érvényességi státuszát és a  kibocsátási célt
képező jogosultság vagy tény fennállását a kártyakibocsátótól.
(2) A  kártyakibocsátó a  kérelmet a  hálózati kapcsolaton keresztül visszautasíthatja, ha az  nem teljes, illetve
a nyilvántartása szerint hibás.
55. § (1) A  kártyaelfogadó hálózati kapcsolaton keresztül elektronikusan hozzáférhet – a  35.  § (2)  bekezdése szerinti
szerződés megkötését követően, az  abban foglaltak szerint – a  NEK központi nyilvántartásának a  kártya
érvénytelenségére vonatkozó adatához.
(2) A  működtető a  kérelmet a  hálózati kapcsolaton keresztül visszautasíthatja, ha az  nem felel meg a  szerződésben
foglaltaknak.
12. A megszemélyesítést végző minősítése során vizsgálandó műszaki és biztonsági követelmények
56. § A megszemélyesítő által az  adat elektronikus hordozására képes eszközre írt adatok minősített tanúsítványon
alapuló elektronikus aláírással védettek.
57. § (1) A  megszemélyesítő hiteles, minősített tanúsítványon alapuló elektronikus aláírással és időbélyeggel védett
naplógyűjtő és elemző rendszert működtet.
(2) A megszemélyesítőnek meg kell felelnie az 5. mellékletben foglalt minimum követelményeknek.
IV. FEJEZET
ZÁRÓ RENDELKEZÉSEK 13. Hatálybalépés 58. § Ez a rendelet a kihirdetését követő nyolcadik napon lép hatályba.
14. Átmeneti rendelkezések 59. § (1) A  Nektv. 23.  § (3)  bekezdés a)  pontjában meghatározott adatokat a  Nektv. 13.  § (1)  bekezdés a)  pontja szerinti
szerződés megkötését követő 3 napon belül kell megküldeni.
(2) A Nektv. 23. § (3) bekezdés b) pontjában meghatározott adatokat haladéktalanul elektronikus úton kell megküldeni
az (1) bekezdésben meghatározott szerződés megkötését követően.
(3) A működtető az adatokat az átvételt követően haladéktalanul bejegyzi a NEK központi nyilvántartásába.
 (4) A  működtető a  bejegyzést követően – kapcsolati kód képzése céljából – a  kártyafelhasználó természetes
személyazonosító adatait haladéktalanul átadja a személyiadat- és lakcímnyilvántartás adatkezelőjének.
 (5) A  személyiadat- és lakcímnyilvántartás adatkezelője az  általa képzett kapcsolati kódot 3 napon belül elektronikus
úton átadja a működtetőnek, aki bejegyzi a NEK központi nyilvántartásába.
60. § A Nektv. 23. § (4) bekezdésében meghatározott adatokat elektronikus úton haladéktalanul meg kell küldeni.
61. § A Nektv. hatálybalépése előtt kiállított oktatási igazolványok tekintetében az adat elektronikus hordozására képes
eszköz kezelésével és az  azon történő adatrögzítéssel összefüggő feladatokat a  működtető által meghatározott
szervezet végzi a működési rendben foglaltak szerint.
62. § E rendelet tervezetének a  műszaki szabványok és szabályok terén történő információszolgáltatási eljárás és
az  információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK
európai parlamenti és tanácsi irányelv 8–10. cikke szerinti előzetes bejelentése megtörtént.
Dr. Pintér Sándor s. k.,
 belügyminiszter


text:
1010/2010. (I. 22.) Korm. határozata a Közép-európai légiforgalmi szolgálatokról (CEATS) szóló Megállapodások felmondásáról rendelkező CEATS Felmondási Megállapodás szövegének végleges megállapítására adott felhatalmazásról.
A Kormány
1. egyetért a Közép-európai légiforgalmi szolgálatokról (CEATS) szóló Megállapodások felmondásáról rendelkező CEATS
Felmondási Megállapodás (a továb biak ban: Megállapodás) bemutatott szövegével;
2. felhatalmazza a közlekedési, hírközlési és energiaügyi minisztert vagy az általa kijelölt személyt a Megállapodás
bemutatott szövegének – a jóváhagyás fenntartásával történő – végleges megállapítására;
3. felhívja a külügyminisztert, hogy a Megállapodás szövegének végleges megállapításához szükséges meghatalmazási
okiratot adja ki;
4. jóváhagyja a Megállapodás kihirdetéséről szóló kormányrendelet tervezetét, és elrendeli a Megállapodás végleges
szövegének megállapítását köve tően annak a Magyar Közlönyben történő kihirdetését.
Bajnai Gordon s. k.,
miniszterelnök


text:
1016/2018. (II. 6.) Korm. határozata a Magyarország Kormánya és Ausztrália Kormánya között a kőolaj-készletezési szerződésekről szóló megállapodás szövegének végleges megállapítására adott felhatalmazásról.
A Kormány
 1. egyetért a  Magyarország Kormánya és Ausztrália Kormánya között a  kőolaj-készletezési szerződésekről szóló
megállapodás (a továbbiakban: megállapodás) bemutatott szövegével;
 2. felhatalmazza az  energiapolitikáért felelős minisztert vagy az  általa kijelölt személyt a  megállapodás bemutatott
szövegének – a megerősítés fenntartásával történő – végleges megállapítására;
 3. felhívja a külpolitikáért felelős minisztert, hogy a megállapodás szövegének végleges megállapításához szükséges
meghatalmazási okiratot adja ki;
 4. elfogadja a megállapodás kihirdetéséről szóló törvénytervezetet, és elrendeli a megállapodás szövegének végleges
megállapítását követően annak Országgyűléshez történő benyújtását. A  törvényjavaslat előadójaként a  Kormány
az energiapolitikáért felelős minisztert jelöli ki.
Orbán Viktor s. k.,
 miniszterelnök